लिमीमा नेपाल टेलिकमको फोर जी सेवा
हिमालपारीको गाउँको उपमा पाएको लिमीका तीनै गाउँमा नेपाल टेलिकमको फोर जी सेवा सञ्चालनमा आएको छ ।
राजन रावत हुम्ला, साउन ३२ गते । हिमालपारीको गाउँको उपमा पाएको लिमीका तीनै गाउँमा नेपाल टेलिकमको फोर जी सेवा सञ्चालनमा आएको छ । तीन वर्षको प्रयासपछि इन्टरनेट सेवा सञ्चालनमा आएसँगै लिमीका बासिन्दाहरुलाई सञ्चार सम्पर्क गर्न सहज भएको हो । नाम्खा गाउँपालिका–६ का वडा अध्यक्ष पाल्जोर तामाङले निक्कै प्रयास पनि लिमीमा नेपाल टेलिकमको फोर जी सेवा सञ्चालनमा आएको बताउनुभयो । उहाँले इन्टरनेट चलाउने सेवाग्राही कमै भएको कारण फोर जी सेवा गुणस्तरीय रहेको बताउनुहुँदै गाउँ बाहिर देश विदेश रहेका आफन्तसँग सञ्चार सम्पर्क गर्न सहज भएको बताउनुभयो । चार हजार छ सय मिटर अग्लो स्थानमा फोर जी सेवाको टावर स्थापना गरिएकोले लिमीका तीनै गाउँ तील, हल्जी र जाँङ इन्टरनेटको पहुँचमा जोडिएका छन् । लिमीको हल्जी गाउँमा यसअघि वर्ल्ड लिङ्कको इन्टरनेट सेवा सञ्चालनमा थियो । उहाँले उक्त सेवा निक्कै सुस्त भएको कारण सेवाग्राहीले भनेको बेला इन्टरनेट चलाउन नसक्ने अवस्था रहेको अवस्थामा अहिले भने चौबिसैं घण्टा लिमीका बासिन्दा इन्टरनेटको पहुँचमा रहेको बताउनुभयो ।फोर जी टावर स्थापना गरिएको स्थानमा सोलार पनि जडान गरिएको छ । छिटो र गुणस्तरीय इन्टरनेट सेवा सञ्चालनमा आएपछि स्थानीय बासिन्दाहरु निक्कै हर्षित भएका छन् । यसैसँग वडा कार्यालयमा समेत इन्टरनेट गर्नुपर्ने कामलाई समेत सहज भएको छ । 